Foto’s: Potch se eeu oue stasiegebou in puin gelêDie stasiegebou ná die brand. (Foto met vergunning van Aldus Smith Photography) Die gebou van die treinstasie in Potchefstroom, Noordwes, is in puin gelê nadat ’n brand Saterdagaand in die historiese gebou, wat dateer van Mei 1918, ontstaan het. Kol. Adele Myburgh, woordvoerder van die polisie, het gesê ’n brand het laataand in die stasiegebou in Stasieweg ontstaan waarna nooddienste na die toneel ontbied is om die vlamme te blus. Geen beserings is aangemeld nie. Dit is nie in dié stadium duidelik hoe die brand ontstaan het nie en branddeskundiges sal na verwagting Maandag ondersoek instel om die oorsaak van die brand vas te stel. “Die gebou smeul nog in dié stadium,” het Myburgh Sondagoggend aan Maroela Media gesê. Volgens Myburgh word die brand tans op navraag deur die polisie hanteer totdat die oorsaak van die brand vasgestel kan word. Die historiese gebou het oor die jare ’n bestemming, veral onder studente, in Potchefstroom geword waar foto’s geneem is.